
องค์การบริหารส่วนตำบลสวนขัน
 อำเภอช้างกลาง                    จังหวัดนครศรีธรรมราช
คำนำ

แผนพัฒนาสามปีเป็นแผนพัฒนาเศรษฐกิจและสังคมขององค์กรปกครองส่วนท้องถิ่น         ที่กำหนดยุทธศาสตร์การพัฒนา ซึ่งแสดงวิสัยทัศน์ พันธกิจและจุดมุ่งหมายเพื่อเป็นแนวทางในการดำเนินการพัฒนาและกำหนดแนวทางในการแก้ไขปัญหาต่าง ๆ ที่เกิดขึ้นในเขตองค์การบริหารส่วนตำบลสวนขัน โดยมุ่งเน้นการพัฒนาแบบมีส่วนร่วมจากทุกภาคส่วนเพื่อเสริมสร้างรากฐานทางเศรษฐกิจและเสริมสร้างความเข้มแข็งให้ชุมชนเพื่อให้การพัฒนาดำเนินไปอย่างมีประสิทธิภาพและเกิดผลสัมฤทธิ์สูงสุดต่อประชาชน

องค์การบริหารส่วนตำบลสวนขัน ได้จัดทำแผนพัฒนาสามปี โดยมีจุดมุ่งหมายเพื่อการพัฒนาชุมชน ให้สอดคล้องกับแผนพัฒนาเศรษฐกิจและสังคมแห่งชาติ ฉบับที่ 10 แผนยุทธศาสตร์การพัฒนาจังหวัดนครศรีธรรมราช แผนพัฒนาอำเภอ และนโยบายการพัฒนาของคณะผู้บริหารองค์การบริหารส่วนตำบลสวนขัน อันจะนำไปสู่การบรรลุวัตถุประสงค์ เป้าหมายในการพัฒนาที่เกิดประสิทธิภาพและผลสัมฤทธิ์สูงสุดต่อองค์การบริหารส่วนตำบลในห้วงระยะเวลาสามปี ระหว่าง  ปี 2554 – 2556 

การจัดทำแผนพัฒนาสามปี ในครั้งนี้ องค์การบริหารส่วนตำบลสวนขัน ได้จัดทำประชาคมหมู่บ้าน เพื่อเก็บรวบรวมข้อมูลเกี่ยวกับสภาพปัญหาและความต้องการของประชาชนในเขตองค์การบริหารส่วนตำบลสวนขัน เพื่อนำมาวิเคราะห์ศักยภาพในการกำหนดยุทธศาสตร์การพัฒนา       โดยกำหนดวิสัยทัศน์ ภารกิจ จุดมุ่งหมายของการพัฒนา เพื่อนำมาจัดทำแผนพัฒนาสามปี


องค์การบริหารส่วนตำบลสวนขัน ขอขอบพระคุณหน่วยงานที่เกี่ยวข้อง กำนัน ผู้ใหญ่บ้าน สมาชิกสภาองค์การบริหารส่วนตำบลสวนขัน ประชาชน ในเขตองค์การบริหารส่วนตำบลสวนขัน ที่ได้ให้ความร่วมมือในการจัดทำประชาคมสำเร็จลุล่วงไปได้ด้วยดี และหวังเป็นอย่างยิ่งว่าการจัดทำแผนพัฒนาสามปีในครั้งนี้ จะเป็นกรอบในการกำหนดทิศทางการพัฒนาขององค์การบริหารส่วนตำบลสวนขัน ที่มุ่งไปสู่สภาพการณ์อันพึงประสงค์ได้อย่างเท่าทันกับการเปลี่ยนแปลง และหวังเป็นอย่างยิ่งว่าประชาชนในตำบลสวนขัน จะได้รับประโยชน์ในการดำเนินงานที่มีประสิทธิภาพและตอบสนอง    ต่อปัญหา และความต้องการของประชาชน ต่อไป

ตามรัฐธรรมนูญแห่งราชอาณาจักรไทย  พ.ศ.  2540  มาตรา  284  ให้องค์กรปกครองส่วนท้องถิ่น  มีความเป็นอิสระในการกำหนดนโยบาย  และทิศทางการพัฒนาท้องถิ่นตามเจตนารมย์ของประชาชนในท้องถิ่น     ซึ่งสอดคล้องกับพระราชบัญญัติกำหนดแผนและขั้นตอนการกระจายอำนาจแก่องค์กรปกครองส่วนท้องถิ่น  พ.ศ.  2542  มาตรา  16  ที่กำหนดให้องค์การบริหารส่วนตำบลมีอำนาจหน้าที่  จัดทำแผนพัฒนาท้องถิ่นของตนเอง  และต้องส่งเสริมการมีส่วนร่วมของราษฎรในการพัฒนาท้องถิ่น  ประกอบกับพระราชบัญญัติสภาตำบลและองค์การบริหารส่วนตำบล  พ.ศ.  2537  มาตรา  66   ให้องค์การบริหารส่วนตำบล  มีอำนาจหน้าที่ในการพัฒนาตำบลทั้งในด้านเศรษฐกิจ  สังคมและวัฒนธรรม   โดยมีแผนพัฒนาตำบลสามปี     เป็นแนวทางสำคัญในการบริหารกิจการด้านเศรษฐกิจสังคมและวัฒนธรรม  ขององค์การบริหารส่วนตำบล  เพื่อให้เกิดประโยชน์สูงสุดต่อประชาชน
ระเบียบกระทรวงมหาดไทย ว่าด้วยการจัดทำและประสานแผนพัฒนาขององค์กรปกครองส่วนท้องถิ่น พ.ศ. 2548 กำหนดให้องค์กรปกครองส่วนท้องถิ่น จะต้องวางแผนพัฒนาโดยจัดทำแผนยุทธศาสตร์การพัฒนา แผนพัฒนา 3 ปี และแผนปฏิบัติการ ซึ่งแสดงวิสัยทัศน์ พันธกิจ และจุดมุ่งหมาย เพื่อการพัฒนาในอนาคต โดยให้สอดคล้องกับแผนพัฒนาเศรษฐกิจและสังคมแห่งชาติ นโยบายรัฐบาล แผนพัฒนาจังหวัด แผนพัฒนาอำเภอและนโยบายท้องถิ่นทั้งนี้ได้ดำเนินการจัดทำแผนพัฒนาดังกล่าวเรียบร้อยแล้ว


เพื่อให้การดำเนินการตามยุทธศาสตร์ และแนวทางการพัฒนาที่กำหนดไว้สำเร็จลุล่วงบรรลุวัตถุประสงค์และเป้าหมายการพัฒนา องค์การบริหารส่วนตำบลสวนขัน จึงได้จัดทำแผนพัฒนา 3 ปี ขององค์การบริหารส่วนตำบลขึ้น เพื่อแสดงความสัมพันธ์เชื่อมโยง สอดคล้องกันระหว่างแผนยุทธศาสตร์การพัฒนาและการจัดทำงบประมาณประจำปี และเพื่อแสดงถึงแนวทางการพัฒนาในช่วง 3 ปี ที่มีความสอดคล้องกัน สามารถตอบสนองยุทธศาสตร์การพัฒนาอย่างมีประสิทธิภาพ

“แผนพัฒนาสามปี” หมายถึง แผนพัฒนาเศรษฐกิจและสังคมขององค์กรปกครอง        ส่วนท้องถิ่นที่สอดคล้องกับแผนยุทธศาสตร์การพัฒนา อันมีลักษณะเป็นการกำหนดรายละเอียดแผนงาน โครงการพัฒนาที่จัดทำขึ้น สำหรับปีงบประมาณแต่ละปี ซึ่งมีความต่อเนื่องและเป็นแผนก้าวหน้าครอบคลุมระยะเวลาสามปี โดยมีการทบทวนเพื่อปรับปรุงเป็นประจำทุกปี
1.1  ลักษณะของแผนพัฒนา 3 ปี


แผนพัฒนา 3 ปี เป็นการแปลงแผนยุทธศาสตร์การพัฒนาไปสู่การปฏิบัติ โดยมีหลักคิดที่ว่า ภายใต้ยุทธศาสตร์การพัฒนาหนึ่ง ๆ จะมีแนวทางการพัฒนาได้มากกว่าหนึ่งแนวทาง และภายใต้แนวทางการพัฒนาหนึ่ง จะมีโครงการ/กิจกรรม ได้มากกว่าหนึ่งโครงการ/กิจกรรมที่จะต้องนำมาดำเนินการเพื่อให้บรรลุวัตถุประสงค์ และเป้าหมายที่ต้องการในแต่ละยุทธศาสตร์การพัฒนา ซึ่งมีผลต่อวัตถุประสงค์ เป้าหมาย จุดมุ่งหมายการพัฒนาอย่างยั่งยืน และวิสัยทัศน์ในที่สุด


นอกจากนั้น แผนพัฒนาสามปี เป็นแผนที่มีความสัมพันธ์ใกล้ชิดกับงบประมาณรายจ่ายประจำปี กล่าวคือ องค์กรปกครองส่วนท้องถิ่น ใช้การวางแผนพัฒนาเป็นเครื่องมือในการจัดทำงบประมาณรายจ่ายประจำปี โดยนำโครงการ/กิจกรรม จากแผนพัฒนาสามปี ในปีที่จะจัดทำงบประมาณรายจ่ายประจำปี ไปจัดทำงบประมาณ เพื่อให้กระบวนการจัดทำงบประมาณเป็นไปอย่างรอบคอบและสอดคล้องกัน โดยผ่านกระบวนการมีส่วนร่วมของประชาชน
1.2  วัตถุประสงค์ของการจัดทำแผนพัฒนา 3 ปี
1.2.1   เพื่อกำหนดรายละเอียดแผนงานโครงการและกิจกรรมในการพัฒนาตามสภาพปัญหาความต้องการของประชาชน ที่ครอบคลุมระยะเวลาปี 3 ปี

1.2.2    เพื่อแสดงแนวทางการพัฒนาและวัตถุประสงค์ของแนวทางการพัฒนา    
             ที่ชัดเจนและมีลักษณะเฉพาะเจาะจงสำหรับการดำเนินการ
1.2.3   เพื่อแสดงความเชื่อมโยงระหว่างแผนยุทธศาสตร์การพัฒนากับงบประมาณรายจ่ายประจำปี
1.2.4 
เพื่อเป็นการกำหนดแนวทางการพัฒนา ให้มีการกระจายการพัฒนา       อย่างทั่วถึงเป็นธรรม ตามความจำเป็นเร่งด่วน เพื่อให้การดำเนินงานเป็นไปอย่างมีประสิทธิภาพ
1.2.5   เพื่อให้สามารถติดตาม ตรวจสอบและประเมินผลได้อย่างชัดเจน
1.2.6.   เพื่อให้บรรลุวิสัยทัศน์ พันธกิจ และนโยบาย ที่กำหนดไว้เพื่อการพัฒนา  ท้องถิ่น
1.3  ขั้นตอนในการจัดทำแผนพัฒนา 3 ปี
1.3.1  คณะกรรมการพัฒนาท้องถิ่นร่วมกับประชาคมท้องถิ่น กำหนดประเด็นหลักการพัฒนาให้สอดคล้องกับวิสัยทัศน์ พันธกิจ และจุดมุ่งหมายเพื่อการพัฒนาในแผนยุทธศาสตร์การพัฒนา รวมทั้งสอดคล้องกับปัญหา ความต้องการของประชาคมและชุมชน โดยให้นำข้อมูลพื้นฐานในการพัฒนาจากหน่วยงานต่าง ๆ และข้อมูลในแผนชุมชนมาพิจารณาประกอบการจัดทำแผนพัฒนา 3 ปี
1.3.2  คณะกรรมการสนับสนุนการจัดทำแผนพัฒนาท้องถิ่นรวบรวมประเด็นหลักการพัฒนา ปัญหา ความต้องการ และข้อมูลนำมาจัดทำร่างแผนพัฒนา 3 ปี แล้วเสนอคณะกรรมการพัฒนาท้องถิ่น
1.3.3  คณะกรรมการพัฒนาท้องถิ่นพิจารณาร่างแผนพัฒนา 3 ปี เพื่อเสนอต่อสภาองค์การบริหารส่วนตำบล ให้ความเห็นชอบ
1.3.4  เมื่อสภาองค์การบริหารส่วนตำบล มีมติให้ความเห็นชอบแผนพัฒนา 3 ปีแล้ว ให้นายกองค์การบริหารส่วนตำบลพิจารณาอนุมัติและประกาศใช้แผนพัฒนา 3 ปี
1.3.5
เมื่อองค์การบริหารส่วนตำบลประกาศใช้แผนพัฒนา 3 ปีแล้ว ให้ผู้บริหารท้องถิ่นส่งแผนพัฒนา 3 ปี ให้คณะกรรมการประสานแผนพัฒนาท้องถิ่นระดับอำเภอเพื่อดำเนินการต่อไป
1.4  ประโยชน์ของการจัดทำแผนพัฒนา 3 ปี
การจัดทำแผนพัฒนาสามปี  เป็นเครื่องมือที่จะช่วยให้องค์กรปกครองส่วนท้องถิ่น  ได้พิจารณาอย่างรอบคอบให้เห็นถึงความเชื่อมโยงระหว่างแนวทางการดำเนินงานต่าง  ๆ  ที่อาจมีความเชื่อมโยงและส่งผลทั้งในเชิงสนับสนุนและเป็นอุปสรรคต่อกัน  เพื่อให้องค์กรปกครองส่วนท้องถิ่นนำมาตัดสินใจกำหนดแนวทางการดำเนินงาน   และใช้ทรัพยากรการบริหารของท้องถิ่นอย่างมีประสิทธิภาพเพื่อให้เกิดประโยชน์สาธารณะสูงสุด
ทรัพยากรการบริหาร  โดยทั่วไปประกอบด้วย
1.  เงิน  ทั้งเงินงบประมาณขององค์กรปกครองส่วนท้องถิ่นเอง     และแหล่งงบประมาณภายนอก  รวมทั้งมาตรการประหยัดงบประมาณรายจ่ายด้วย
2.    คน  ซึ่งหมายความรวมตั้งแต่ผู้บริหารท้องถิ่น  พนักงานขององค์กรปกครองส่วนท้องถิ่นทุกระดับซึ่งมีความแตกต่าง   หลากหลายทั้งด้านความรู้  ทักษะและทัศนคติ ซึ่งองค์กรปกครองส่วนท้องถิ่นจะต้องนำศักยภาพของกำลังคนเหล่านั้นมาใช้    รวมทั้งต้องพัฒนากำลังคนเพื่อเพิ่มประสิทธิภาพการทำงานให้องค์กรปกครองส่วนท้องถิ่น  และถ้าพิจารณาในความหมายอย่างกว้างและอาจหมายความรวมถึงประชาชนในท้องถิ่นซึ่งจะมีส่วนในการพัฒนาท้องถิ่นด้วย
3.  วัสดุอุปกรณ์  หมายถึงเครื่องจักร  เครื่องมือ  รวมทั้งอาคารสถานที่ที่จะสามารถนำมาใช้ในการบริหารจัดการท้องถิ่นให้เกิดการพัฒนาสูงสุด  โดยมีการพัฒนาวัสดุอุปกรณ์  ให้มีความทันสมัยเพื่อรองรับความก้าวหน้าของสังคมโดยส่วนรวมได้อย่างเท่าทัน       และใช้วัสดุอุปกรณ์ดังกล่าวอย่างเต็มศักยภาพ
4.  การบริหารจัดการ  เป็นสิ่งที่จะช่วยขับเคลื่อนทรัพยากรทั้งสามประการข้างต้นให้เป็นไปอย่างมีประสิทธิภาพและมีสภาพการพัฒนาอย่างยั่งยืน  การบริหารจัดการเป็นทั้งศาสตร์และศิลป์ที่ต้องศึกษาและนำไปปฏิบัติอย่างต่อเนื่อง

